ธนาคารกรุงไทย ร่วมกับธนาคารเพื่อการเกษตรและสหกรณ์การเกษตร ผนึกกำลัง 5 โครงการ ยกระดับการบริการ พัฒนาและเสริมความเข้มแข็งสู่เศรษฐกิจฐานราก
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ธนาคารกรุงไทย ร่วมกับธนาคารเพื่อการเกษตรและสหกรณ์การเกษตร (ธ.ก.ส.) ลงนามความร่วมมือโครงการ "Sustainable Synergy ประสานพลังสถาบันการเงินแห่งรัฐ พัฒนาไทยสู่ความยั่งยืน" เพื่อร่วมพัฒนาและยกระดับบริการทางการเงินให้เข้าถึงประชาชนทุกกลุ่มอย่างทั่วถึงผ่านช่องทางที่หลากหลาย สร้างความเข้มแข็งให้กับเศรษฐกิจฐานรากและช่วยลดความเหลื่อมล้ำในสังคม จำนวน 5 โครงการ ประกอบด้วย การให้บริการเครือข่ายเครื่อง ATM ร่วมกัน โดยให้ลูกค้าบัตรเดบิตและ บัตรเอทีเอ็มทั้ง 2 ธนาคาร สามารถทำธุรกรรมถอนเงินและสอบถามยอดเงินคงเหลือ โดยไม่เสียค่าธรรมเนียมการทำรายการต่างธนาคาร ซึ่งนอกจากจะช่วยลดต้นทุนการทำธุรกรรมการเงินแล้ว ยังช่วยให้ลูกค้าทั้ง 2 ธนาคาร เข้าถึงการทำธุรกรรมผ่านตู้ ATM ได้สะดวกและครอบคลุมมากขึ้น โดยมีจำนวนตู้ ATM รวมกันกว่า 12,000 เครื่องทั่วประเทศ การเปิดให้ผู้ถือบัตร Debit ของ ธ.ก.ส. บัตรอาสาสมัครสาธารณสุขประจำหมู่บ้าน (อสม.) บัตรอาสาสมัครสาธารณสุข (อสส.) และบัตรสถาบันการแพทย์ฉุกเฉินแห่งชาติ (สพฉ.) สามารถซื้อสินค้าและบริการโดยไม่เสียค่าธรรมเนียมผ่านเครื่อง EDC ของธนาคารกรุงไทย กว่า 76,000 เครื่องทั่วประเทศ ในร้านธงฟ้าประชารัฐ ร้านค้าทั่วไป และผ่านแอปพลิเคชันที่ร้านค้าถุงเงิน การบริการดิจิทัลคอมเมิร์ซแพลตฟอร์ม โดยสนับสนุนให้เกษตรกรและวิสาหกิจชุมชน นำสินค้ามาเสนอขายผ่านฟีเจอร์ D-Market บนแอปพลิเคชันเป๋าตัง ซึ่งมีฐานลูกค้าขนาดใหญ่กว่า 30 ล้านคน เพื่อช่วยให้ชุมชนมีรายได้เพิ่มขึ้น หนุนการเติบโตของเศรษฐกิจตามแนวคิด "ไทยดี ไทยใช้ ไทยยั่งยืน" การเชื่อมโยงบัญชี e-wallet สำหรับลูกค้า ธ.ก.ส. เพื่อใช้ชำระสินค้าและบริการผ่านแอปพลิเคชันเป๋าตัง และบริการวายุคลาวด์ เป็นบริการคลาวด์สาธารณะภายในประเทศ